Screenshot: Google Street View

SUTRA, u 18 sati, u isusovačkoj Bazilici srca Isusovog u Zagrebu, održat će se misa zadušnica za "35 hrvatskih mučenika, visokih časnika, generala i pukovnika Hrvatske vojske NDH", kako stoji u lecima kojima se poziva na taj događaj. Dotični su u jesen 1945. pogubljeni kao ratni zločinci. Misa se ne spominje na internetskoj stranici župe, a odgovor na telefonske pozive nismo dobili.

Antifašistički Vjesnik je istražio tko su neki od spomenutih ustaških časnika za koje će se održati misa.

Ustaški general Antun Nardelli zapovijedao je ustaškim snagama u istočnoj Bosni. Zabilježeno je da je svojim vojnicima zapovjedio: "Sve što hoda na dvije noge ubijte, a sve što hoda na četiri noge dovedite." Nardelli je kasnije bio jedan od ustaških zapovjednika u napadima na Petrovu goru, gdje je oko 1800 ljudi uhvaćeno i odvedeno u koncentracijske logore.

Tekst se nastavlja ispod oglasa

Josip Šolc, Artur Gustović i Mirko Gregorić bili su zapovjednici u ofenzivi na Kozaru, u kojoj je ubijeno i internirano više od 50.000 civila. General Tomislav Sertić predvodio je ekspedicije kojima je primarni cilj bilo uništenje srpskog civilnog stanovništva u Lici. General Slavko Skoliber, zapovjednik Prvog domobransko-ustaškog slavonskog zdruga stacioniranog u Novoj Gradiški bio je jedan od najodgovornijih za omogućavanje neometanog rada logora smrti u Jasenovcu.

Njegov zadatak bio je onemogućiti bijeg logorašima, ili pokušaj oslobodilačke akcije partizana. Prema knjizi "Na suđenju" 1945. godine zaključeno je kako Slavko Skoliber snosi jednaku krivicu za provođenje ustaškog genocidnog plana kao i njegovi ideološki arhitekti Ante Pavelić i Mile Budak, piše Antifašistički Vjesnik.